Povzetek revizijskega poročila
Pravilnost poslovanja Zavoda za turizem in kulturo Kranj

Računsko sodišče je revidiralo pravilnost poslovanja **ZAVODA ZA TURIZEM IN KULTURO KRANJ**
(v nadaljevanju: zavod) v letu 2020. **Cilj revizije** je bil izrek mnenja o pravilnosti poslovanja zavoda.

Računsko sodišče je o pravilnosti poslovanja zavoda v letu 2020 izreklo **mnenje s pridržkom.** Zavod je ravnal v nasprotju z Zakonom o sistemu plač v javnem sektorju, ker z direktorjem ni sklenil aneksa k pogodbi o zaposlitvi glede uvrstitve v nov plačni razred. V nasprotju z Zakonom o delovnih razmerjih je bila nekaterim javnim uslužbencem kršena pravica do dnevnega počitka, prenos ur v naslednji mesec ni potekal v skladu z notranjim aktom, saj so javni uslužbenci v naslednji mesec prenašali večji presežek ur od dovoljenega. Poleg tega je zavod javnim uslužbencem zagotavljal nekatere pravice v večjem obsegu, kot je to določeno v zakonu, podzakonskem predpisu ali s kolektivno pogodbo. Pri naročanju storitev v vrednosti 42.527 EUR je zavod ravnal v nasprotju s predpisi o javnem naročanju, seznam javnih naročil, objavljen na portalu javnih naročil, pa ni zajemal vseh naročil. V nasprotju z Zakonom o računovodstvu in Pravilnikom o popisu sredstev in obveznosti do virov sredstev o uničenju opreme ni odločal svet zavoda, ki tudi ni obravnaval letnega poročila za leto 2020. V nasprotju z Odlokom o ustanovitvi javnega zavoda Zavod za turizem in kulturo Kranj pa direktor ni sprejel cenika za najem stojnic in hišk na prireditvah ter ni pripravil akta v zvezi s postopki javnih razpisov za izvedbo programov in projektov s področja dela zavoda.

Računsko sodišče je od zavoda zahtevalo **predložitev odzivnega poročila**, v katerem mora izkazati popravljalni ukrep za odpravo ugotovljene nepravilnosti v zvezi s pripravo akta, s katerim bodo urejeni postopki javnih razpisov za izvedbo programov in projektov.

Ljubljana, 20. julija 2022